31992D0563
L 361/45
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 19 ноември 1992 година
за базата данни относно изискванията на Общността за внос, предвидени в проекта „Shift“
(92/563/ЕИО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Решение 92/438/ЕИО на Съвета от 13 юли 1992 г. относно компютризация на ветеринарните процедури при внос (проект „Shift“), за изменение на Директиви 90/675/ЕИО, 91/496/ЕИО, 92/628/ЕИО и Решение 90/424/ЕИО и за отмяна на Решение 88/192/ЕИО (1), и по-специално член 12 от него,
като има предвид, че за да се създаде и използва ефективно базата данни съгласно член 4 и приложение II, параграф 1 от Решение 92/438/ЕИО, е необходимо да се уточнят характеристиките, съдържанието и условията за създаването и използването на тази база данни;
като има предвид, че разработването на системата за използване на базата данни на Общността ще бъде ангажимент на Комисията и ще бъде съобразено с опериращите системи, използвани в държавите-членки;
като има предвид, че мерките, предвидени в настоящото решение, са в съответствие със становището на Постоянния ветеринарен комитет,
ПРИЕ НАСТОЯЩОТО РЕШЕНИЕ:
Член 1
1. По смисъла на настоящото решение „база данни на Общността“ означава базата данни, обхващаща изискванията на Общността за внос на живи животни и животински продукти, идващи от трети страни.
2. Базата данни на Общността трябва да бъде свързана. Потребителят трябва да може да получава бърз и лесен достъп до информацията, необходима за проверки.
Член 2
Базата данни на Общността следва да включва информацията съгласно член 4, параграф 1 от Решение 92/438/ЕИО. Освен това трябва да включва специалните условия за внос, приложими за дадена държава-членка или част от държава-членка и някои предприятия.
Член 3
1. Комисията е отговорна за разработването на системата за използване на базата данни на Общността.
2. Разработването, посочено в параграф 1, включва:
-
описание на структурата на базата данни на Общността,
-
дефиниция и реализация на функциите на техническото приложение, необходими за използването на системата.
Член 4
Адресати на настоящото решение са държавите-членки.
Съставено в Брюксел на 19 ноември 1992 година.